O‘ZBEKISTON RESPUBLIKASI VAZIRLAR MAHKAMASINING FARMOYISHI

Xotin-qizlar muammolarini o‘rganish va hal etish, ularni moddiy va ma’naviy qo‘llab-quvvatlash chora-tadbirlarini yanada kuchaytirish maqsadida:
 1. O‘zbekiston Kasaba uyushmalari Federatsiyasi Kengashi (keyingi o‘rinlarda — Federatsiya) va O‘zbekiston Respublikasi Moliya vazirligining xotin-qizlar muammolarini o‘rganish va hal etish, ularni moddiy va ma’naviy qo‘llab-quvvatlash chora-tadbirlarini amalga oshirish uchun Federatsiyaga Moliya vazirligi huzuridagi Inqirozga qarshi kurashish jamg‘armasi mablag‘lari hisobidan 100,0 mlrd so‘m mablag‘ ajratish to‘g‘risidagi taklifiga rozilik berilsin.
 2. Federatsiya ushbu farmoyishga asosan ajratiladigan mablag‘larni hududlarda o‘tkaziladigan o‘rganishlar natijalari bo‘yicha O‘zbekiston Respublikasi Oliy Majlisi Senati Raisi, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari bilan birgalikda tasdiqlanadigan manzilli chora-tadbirlar dasturlariga ilovaga muvofiq yo‘naltirsin hamda ulardan maqsadli foydalanishni ta’minlasin.
 3. Federatsiyaning xotin-qizlar muammolarini o‘rganish va hal etish, ularni moddiy va ma’naviy qo‘llab-quvvatlash chora-tadbirlari doirasida sotib olingan yoki qurilgan uy-joylarni tegishli tuman (shahar) hokimliklari tasarrufiga o‘tkazish hamda mazkur uy-joylarni sotib olish huquqisiz uzoq muddatga (5 yilgacha) shartnoma asosida tekin foydalanishga berish to‘g‘risidagi taklifi ma’qullansin.
 4. Mazkur farmoyishning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — O‘zbekiston Respublikasi iqtisodiy taraqqiyot va kambag‘allikni qisqartirish vaziri D.A. Kuchkarov hamda Mahalla, oila va yoshlarni qo‘llab-quvvatlash, madaniyat, ma’naviyat va jamoat tashkilotlari masalalari kotibiyati zimmasiga yuklansin.